Κλίντον: Οι ΗΠΑ υποστηρίζουν ξεκάθαρα το σχέδιο οικονομικής ανάκαμψης της Ελλάδας
δηλώσεις της αμερικανίδας Υπουργού Εξωτερικών κατά την επίσκεψη της στην Αθήνα
Η Αμερικανίδα Υπουργός Εξωτερικών Χίλαρυ Κλίντον, δήλωσε ότι οι ΗΠΑ υποστηρίζουν «ξεκάθαρα» το σχέδιο οικονομικής ανάκαμψης του Έλληνα Πρωθυπουργού, Γιώργου Παπανδρέου. Η κ. Κλίντον είχε συνομιλίες στην Αθήνα με την ηγεσία της χώρας ενόψει της κρίσιμης σημασίας συνόδου κορυφής της Ευρωπαϊκής Ένωσης την ερχόμενη Πέμπτη. Οι ΗΠΑ δεν θα έχουν ρόλο στην απόφαση για χορήγηση οικονομικής βοήθειας στην Ελλάδα που θα λάβουν οι 17 εταίροι της στην Ευρωζώνη. Αλλά η κ. Κλίντον έστειλε ξεκάθαρο μήνυμα πολιτικής στήριξης, λέγοντας ότι χαίρεται που βρίσκεται στην Αθήνα σε «μια εποχή μεγάλων προκλήσεων» προκειμένου να εκφράσει «την ξεκάθαρη υποστήριξη» των ΗΠΑ προς την Ελλάδα. Η Υπουργός Εξωτερικών των ΗΠΑ δήλωσε ότι τα νέα μέτρα λιτότητας της κυβέρνησης Παπανδρέου, καθώς και οι αυξήσεις φόρων, αποτελούν πικρό φάρμακο και δύσκολη θεραπεία, όπως είπε, για τον Ελληνικό λαό, αλλά σημείωσε ότι οι ΗΠΑ είναι πεπεισμένες ότι η Ελλάδα τελικά θα ανακάμψει οικονομικά. «Έχω εμπιστοσύνη στην αντοχή του ελληνικού λαού και συγχαίρω την θέληση της ελληνικής κυβέρνησης να προβεί σ’ αυτά τα δύσκολα μέτρα. Η Ελλάδα έχει και στο παρελθόν εμπνεύσει το κόσμο και πιστεύω ακράδαντα ότι θα το κάνει και πάλι. Και όσο καταβάλλετε τις απαιτούμενες προσπάθειες για την εξυγίανση της οικονομίας σας, θα έχετε την πλήρη υποστήριξη των ΗΠΑ», τόνισε η Αμερικανίδα Υπουργός Εξωτερικών. Η κ. Κλίντον έκανε την δήλωση αυτή σε κοινή συνέντευξη τύπου με τον νέο Υπουργό Εξωτερικών της Ελλάδας, Σταύρο Λαμπρινίδη, που ανέλαβε καθήκοντα μετά τον πρόσφατο κυβερνητικό ανασχηματισμό. Ο κύριος Λαμπρινίδης είπε ότι παρά το γεγονός ότι πολλοί και στις δύο πλευρές του Ατλαντικού στοιχηματίζουν ότι η Ελλάδα θα πτωχεύσει, η κυβέρνηση του Πρωθυπουργού κ. Παπανδρέου θα τους διαψεύσει. Κατά την έκφρασή του: «Παρά τις δυσοίωνες προβλέψεις που κάνουν ορισμένοι, συνεχίζουμε το έργο μας με την βεβαιότητα ότι θα πετύχουμε. Φυσικά δεν έχουμε μαγικές λύσεις. Αλλά δεν υπάρχει αμφιβολία πως οι θυσίες που έχει κάνει ο Ελληνικός λαός όχι μόνον εξάλειψαν τον πραγματικό κίνδυνο που υπήρχε για πτώχευση αλλά και δημιουργούν μια σταθερή βάση για οικονομική ανάκαμψη». Ο Έλληνας υπουργός Εξωτερικών πρόσθεσε πως η χώρα του χρειάζεται αλληλεγγύη τόσο από τις Ηνωμένες Πολιτείες όσο και από την Ευρωπαϊκή Ένωση και ότι το μήνυμα αυτό έχει περάσει απαρατήρητο μεταξύ ορισμένων κρατών-μελών της ΕΕ στους τελευταίους μήνες. Αμερικανός ανώτερος αξιωματούχος είπε πως αν και δεν παραγνωρίζει την σοβαρότητα των Ελληνικών προβλημάτων, η οικονομία της Ελλάδας αντιστοιχεί μόνον στο τρία τοις εκατό της Ευρωπαϊκής οικονομίας κι ακόμα ότι τα Ελληνικά προβλήματα δεν είναι τόσο μεγάλα που να μη μπορεί να τα αντιμετωπίσει η Ευρωπαϊκή Ένωση. Οι συνομιλίες της κυρίας Κλίντον στην Αθήνα επικεντρώθηκαν επίσης στην πολιτική αναταραχή στην Μέση Ανατολή, στην σταθερότητα στα Βαλκάνια, στις Ελληνοτουρκικές σχέσεις και το Κυπριακό. Σε σχέση με το τελευταίο αυτό θέμα, η Αμερικανίδα υπουργός Εξωτερικών είπε πως οι Ηνωμένες Πολιτείες θα ήθελαν να επιτευχθεί διακανονισμός του Κυπριακού πριν η Κύπρος αναλάβει την Προεδρία της Ευρωπαϊκής Ένωσης, για πρώτη φορά του χρόνου. Ο Έλληνας υπουργός Εξωτερικών είπε πως πιστεύει ότι θα μπορούσε να σημειωθεί πρόοδος στο Κυπριακό αλλά πρόσθεσε ότι για την επίτευξη διακανονισμού χρειάζεται να επιδειχθεί πολιτική θέληση από μέρους της Τουρκικής κυβέρνησης. Ανώτερος αξιωματούχος των Ηνωμένων Πολιτειών είπε πως η Ουάσιγκτον είναι ενθαρρυμένη από το γεγονός ότι Ελληνοκύπριοι και Τουρκοκύπριοι ηγέτες έχουν πραγματοποιήσει πάνω από 80 πρόσωπο με πρόσωπο συναντήσεις στα τελευταία δύο χρόνια. Και πρόσθεσε ότι οι δύο πλευρές βρίσκονται κοντά στην σύναψη συμφωνίας αλλά αυτό δεν είναι αρκετό για την επίτευξη διακανονισμού.